|  |  |  |  |  |
| --- | --- | --- | --- | --- |
| ПРЕДМЕТ: Латински језик | | | Разред: **I** | |
| УЏБЕНИК: **Латински језик I** | | | ИЗДАВАЧ: **Завод за уџбенике Београд** | |
| НАСТАВНИК**:** | | | ШКОЛА: | |
| ЧАС БРОЈ**: 4** | | ОДЕЉЕЊЕ**:** | | ДАТУМ**:** |
| Наставна тема | **ЛЕКЦИЈА I - MATRONAE CENAM EXSPECTANT** | | | |
| Наставна јединицa | **Промена именица I деклинације** | | | |
| Тип часа | Обрада | | | |
| Циљ часа | Усвајање правила промене именица I или А деклинације. | | | |
| Очекивани исходи | Ученик правилно мења кроз падеже и користи именице I или А деклинације. | | | |
| Међупредметне компетенције | Компетенција за целоживотно учење, вештина комуникације | | | |
| Облик рада | Фронтални, индивидуални | | | |
| Наставне методе | Дијалошка, монолошка, рад на тексту | | | |
| Наставна средства | Уџбеник, табла | | | |
| Корелацја са другим предметима | Српски језик, страни језик | | | |
| **ТОК ЧАСА** | | | | |
| **Уводни део** | **Активност 1: Обнављање градива са претходног часа**  Питам ученике шта смо учили претходног часа. Затим питам да ли су урадили домаћи задатак и да ли је свима све јасно. Проверавамо домаћи задатак пример по пример: ученици се сами јављају или их ја прозивам, пишу пример на табли. Дајем додатна објашњења ако је потребно. | | | |
| **Главни део** | **Активност 2: Именска промена у српском језику**  Питам ученике које су карактеристике именске промене у српском језику (род, број, падеж, врста промене). На табли пишем реч *девојке* и ученике питам да одреде у ком је падежу. Након што ученици наведу све могућности, истичем да не можемо увек одредити падеж без контекста, односно, без глагола (видим девојке, девојке долазе, сестра девојке, девојке!).  Усмено наводимо функције падежа у српском језику, гледамо табелу на 16. страни у уџбенику.  **Активност 3:** **Промена именица I или А деклинације**  Истичем сличност промене ових именица у српском и латинском језику (девојка/девојке, puella/puellae). Објашњавам да латинске именице обавезно учимо и у генитиву једнине како бисмо одредили врсту промене, тј. деклинације. Говорим да овој деклинацији припадају већином именице женског рода, као и мањи број именица мушког рода. Истичем да осим генитива именице учимо и њен род, јер у латинском као и у српском постоје природни и граматички род. Објашњавам разлику између природног и граматичког рода на примерима из српског језика (нпр. судија). Као пример ове појаве у латинском језику наводим именицу *poëta.*  Објашњавам скраћенице за обележавање рода, скраћенице за множину и једнину, као и скраћенице за називе падежа. Истичем да у латинском језику постоји шест падежа, наводим и пишем на табли основне функције аблатива.  Говорим како се I деклинација зове још и *а* деклинација јер се основа тих именица завршава на *а.*  Објашњавам како одређујемо основу именице за промену кроз падеже. Затим именицу *puella* мењам кроз падеже, указујући на сличност завршетака са српским језиком где год је могуће. Завршетке одвајам цртицом од основе. Завршетке за падеже заокружујем црвеним фломастером. Наглашавам да основу на *а* не видимо у свим пaдежима и да зато учимо завршетак речи.  Истичем да су у свим деклинацијама једнаки номинатив и вокатив, као и датив и аблатив множине (наводим пример и на српском: девојци/о девојци; девојкама/о девојкама).  **Активност 4:** **Промена осталих примера** **именица I или А деклинације**  На табли пишем неколико речи прве деклинације, онако како се наводе у речнику и уче: matrona, ae, f.; ancilla, ae, f.; avia, ae, f. Обавезно пишем и значење.  Ако има времена, један ученик добровољац излази на таблу и мења именицу кроз падеже. Ако нема, ученици у свескама пишу промену, а добровољац чита. Затим усмено уз анализу преводимо речи у неком падежу: puellarum, matronas, aviam, ancillis... | | | |
| **Завршни део** | **Активност 5: Провера усвојеног градива и домаћи задатак**  Кроз неколико питања проверавам разумевање и степен усвојености градива и задајем домаћи задатак: имењај кроз све падеже именицу *matrona, ae, f*.; анализирај и преведи: ancillam, puellae, matronis, aviarum, ancillas, девојци, слушкиње, девојака, баку, госпође!; измењај кроз сва лица глагол *laudare* и помоћни глагол *esse*. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | | |
| Проблеми који су настали и како су решени: | | | | |
| Следећи пут ћу променити/другачије урадити: | | | | |
| Општа запажања: | | | | |
| Напомена:   * За све усмене активности на часу ученика награђујем оценом или плусом за активност. | | | | |