|  |  |  |  |  |
| --- | --- | --- | --- | --- |
| ПРЕДМЕТ: Латински језик | | | Разред: I | |
| УЏБЕНИК: **Латински језик I** | | | ИЗДАВАЧ: **Завод за уџбенике Београд** | |
| НАСТАВНИК**:** | | | ШКОЛА: | |
| ЧАС БРОЈ**: 2** | | ОДЕЉЕЊЕ**:** | | ДАТУМ**:** |
| Наставна тема | **ЛЕКЦИЈА I - MATRONAE CENAM EXSPECTANT** | | | |
| Наставна јединицa | **Правила читања и изговора** | | | |
| Тип часа | Обрада | | | |
| Циљ часа | Усвајање правила читања и изговора латинског језика | | | |
| Очекивани исходи | Ученик уме да правилно чита и исправно наглашава латинске речи, уз доследно поштовање једног од два изговора (класичног или традиционалног). | | | |
| Међупредметне компетенције | Компетенција за целоживотно учење, вештина комуникације | | | |
| Облик рада | Фронтални, индивидуални | | | |
| Наставне методе | Дијалошка, монолошка | | | |
| Наставна средства | Уџбеник | | | |
| Корелацја са другим предметима | Српски језик, страни језик | | | |
| **ТОК ЧАСА** | | | | |
| **Уводни део** | **Активност 1: Обнављање градива са претходног часа**  Питам ученике да ли се сећају како се каже *ја*, *она* и *он*, *сам* и *је* на латинском. Све речи са значењем пишем на табли. Затим пишем заменицу *quis* и њено значење, разговетно и гласно је изговарам. Потом питам ученике да представе себе или друге (Quis es tu? – Ego Ivana sum; Quis est is? - Ea Tijana est, etc). | | | |
| **Главни део** | **Активност 2: Ко је и како говорио и писао латински**  Кажем да је латински језик у почетку говорио мали број људи, само становници Лација. Апенинско полуострво у то време насељавали су разни народи који су говорили другим језицима. Како се римска држава ширила, тако је латински постепено постајао доминантан.  Говорим о култури Етрураца и Грка који су на Латине имали велики утицај у разним областима (грађевинарство, војна вештина, уметност, позориште...).  Кажем да су писмо Латини преузели од Грка, посредством Етрураца, који су га пак преузели од Феничана и адаптирали га. Кажем да је латинска абецеда у почетку имала 21 слово, а да у коначној верзији има 24 слова.  Ако има времена и ако ученици питају, објашњавам слова *y, z,u* и *v*.  **Активност 3:** **Традиционални и класични изговор**  На примеру речи *Caesar* објашњавам разлику између два изговора. Реч пишем на табли на латинском, а затим пишем и како се изговара у оба изговора.  Кажем да ћемо ми користити традиционални изговор, јер тако лакше препознајемо латинске речи у српском и страним језицима.  **Активност 4: Правила читања традиционалног изговора**  Кажем ученицима да правила читања нису компликована нити многобројна, да ћемо данас радити најважнија, а нека ћемо учити у ходу, на наредним часовима.  Кажем да се већина слова чита као у српском и да ћемо записати само случајеве када то није тако.  Сва правила и примере пишем на табли.  Почињемо од вокала. Пошто се остала слова исто читају, само за слово *y* пишем пример: *stylus*.  За *i* које се испред вокала на почетку речи или између вокала чита као *ј*, дајем примере: *Iulia* и *maior*.  Објашњавам шта је дифтонг, дајем пример за *ae* и *oe*: *fabulae*, *comoedia*.  Објашњавам шта је дијереза на примерима *poëta* и *aër*.  За *s* кажем да се између вокала чита као *з*, иначе као *с*: *rosa*, *stella*.  За изговор слова *c* дајем пример *Cicero* и *Caesar*, и кажем да се као чита као *ц* само испред *i* и *e*/*ае*. У осталим случајевима чита се као *к*: *comoedia*.  За групу *ti* прво пишем пример *nominatīvus* па објашњавам да се чита као *ти* када је слог дуг. Дајем и пример *bestia* и додајем да се као *ти* чита и после *s*, *t* и *x*. Кажем да се у осталим сличајевима чита као *ци*: *natio*.  За групе *qu* и *ngu* прво говорим примере из савремених језика (акваријум, лингвистика) а затим пишем речи *aqua* и *lingua* и кажем да се групе *qu* и *ngu* изговарају као *кв* и *нгв*.  На табли пишем *theatrum*, *bibliotheca* и *philosophia* и позивам ученике да прочитају па заједно закључујемо да се *th* и *ph* читају као *т* и *ф*.  За групу *rh* дајем пример *Rhodus*, прво питам ученике да ли могу да претпоставе како се чита, а затим и говорим да се чита као *р*.  За групу *ch* дајем пример *pulcher* и објашњавам да се чита као *х*.  **Активност 5:** **Нагласак**  Кажем да у латинском језику реч може имати нагласак само на претпоследњем слогу или на „претпретпоследњем“, односно, на трећем слогу од краја. Где ће бити нагласак, зависи од дужине претпоследњег слога: ако је дуг, наглашен је, ако је кратак, нагласак је на претпретпоследњем.  Објашњавам ученицима како знамо да ли је слог дуг: вокал испред два консонанта је дуг, вокал испред вокала је кратак.  Наводим примере: *filia, puella, Pomponia, Hermiona.*  У случају да не може да се одреди дужина претпоследњег слога на основу наведених правила, кажем ученицима да ће у уџбенику бити написана дужина: *matrōna, natūra, culīna.*  На крају кажем да двосложне речи увек имају нагласак на првом слогу: *dea, terra, mea, stella.* | | | |
| **Завршни део** | **Активност 5: Провера усвојеног градива и домаћи задатак**  Отварамо уџбеник на 13. страни, посматрамо илустрације и читамо реченице, примењујући правила читања и наглашавања. За домаћи задатак ученицима задајем да припреме 5 речи пореклом из латинског језика. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | | |
| Проблеми који су настали и како су решени: | | | | |
| Следећи пут ћу променити/другачије урадити: | | | | |
| Општа запажања: | | | | |
| Напомена:   * За све усмене активности на часу наставник ученика награђује оценом или плусом за активност. | | | | |