|  |  |  |  |  |
| --- | --- | --- | --- | --- |
| ПРЕДМЕТ: Латински језик | | | Разред: **I** | |
| УЏБЕНИК: **Латински језик I** | | | ИЗДАВАЧ: **Завод за уџбенике Београд** | |
| НАСТАВНИК**:** | | | ШКОЛА: | |
| ЧАС БРОЈ**: 11** | | ОДЕЉЕЊЕ**:** | | ДАТУМ**:** |
| Наставна тема | **ЛЕКЦИЈА III – IN FORO** | | | |
| Наставна јединицa | **Именице II деклинације** | | | |
| Тип часа | Обрада | | | |
| Циљ часа | Усвајање правила промене именица II деклинације. | | | |
| Очекивани исходи | Ученик препознаје именице II деклинације и уме да их деклинира. | | | |
| Међупредметне компетенције | Компетенција за целоживотно учење, вештина комуникације | | | |
| Облик рада | Фронтални, индивидуални | | | |
| Наставне методе | Дијалошка, монолошка, рад на тексту | | | |
| Наставна средства | Уџбеник | | | |
| Корелацја са другим предметима | Српски језик, страни језик | | | |
| **ТОК ЧАСА** | | | | |
| **Уводни део** | **Активност 1: Обнављање - одређивање деклинације и навођење латинских речи**  Питам ученике како се одређује деклинација именице у латинском језику. На табли пишем једну реч I деклинације (matrona, matronae, f.) а затим у загради и скраћено записивање (matrona, ae, f.). Подвлачим завршетак за генитив једнине, подвлачим основу именице за промену. Понављам како род обавезно учимо напамет јер се граматички род именица не поклапа увек у српском и латинском језику. | | | |
| **Главни део** | **Активност 2: Препознавање именица II деклинације**  На табли пишем наслов нове лекције, говорим и пишем да те именице препознајемо по генитиву једнине који се завршава на *– i*.  Кажем да се по тој деклинацији у латинском мењају именице мушког и средњег рода. Правим паралелу са променом именица мушког и средњег рода у српском језику које се такође исто мењају (нпр. *дечак, позориште*).  Истичем да именице не морају исто да се завршавају у номинативу да би се мењале по истој деклинацији, битно је да се у генитиву исто завршавају.  Додајем да се II деклинација зове и *о* деклинација јер се основа именица завршава на *о*, али да се та основа не види у свим падежима. Подсећам да основу за промену именице добијамо када одузмемо – *i* у генитиву једнине.  На табли цртам малу табелу са завршецима за номинатив и генитив једнине и са примерима именица II деклинације:   |  |  |  |  | | --- | --- | --- | --- | |  | именице мушког рода | | именице средњег рода | | nom. sg. | popul-us | pu-er | templ-um | | gen. sg. | popul-i | puer-i | templ-i |     **Активност 3: Промена именица мушког рода**  На табли вертикално исписујем промену именице *populus*, завршетке одвајајући цртицом. Вокатив једнине обележавам црвеним фломастером и објашњавам да је то једини изузетак од правила да су у латинском језику номинатив и вокатив увек једнаки, и у једнини и у множини.  Затим вертикално, паралелно са променом именице *populus*, исписујем промену именица *puer,* а затим и *liber*, наглашавам основу у генитиву и објашњавам *непостојано е.* Истичем да је најбитније правилно одредити основу за промену, одузимањем завршетка за генитив. Завршетке одвајам цртицом. Позивам ученике да погледају промену све три именице и да уоче да се промена именица на – *er* разликује од промене именица на - *us* само у вокативу једнине.  Пишем још неколико примера именица мушког рода (са завршетком за генитив и родом): discipulus, amicus, ludus, servus, filius, magister.  **Активност 4:** **Промена именица средњег рода**  Ученицима објашњавам правило средњег рода, наводећи примере из српског језика (позориште, село).  Објашњавам да су завршеци за промену именица средњег рода исти као за именице мушког, осим за падеже у којима важи правило средњег рода.  На табли вертикално исписујем промену именице *templum,* завршетке одвајајам цртицом а падеже са правилом средњег рода заокружујем црвеним фломастером.  Пишем на табли још неке примере именица средњег рода (са завршетком за генитив и родом): forum, verbum, responsum. До значења речи долазимо кроз разговор о значењу тих речи у српском и страним језицима. | | | |
| **Завршни део** | **Активност 5: Провера усвојеног градива и домаћи задатак**  Kроз неколико питања проверавам разумевање и степен усвојености градива и задајем домаћи задатак: променити по две именице сваког типа (на – us, - er, - um), значи, укупно 6 именица. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | | |
| Проблеми који су настали и како су решени: | | | | |
| Следећи пут ћу променити/другачије урадити: | | | | |
| Општа запажања: | | | | |
| Напомена:   * За све усмене активности на часу наставник ученика награђује оценом или плусом за активност. | | | | |